ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป

ภาพรวมของบริษัท

บริษัท ไทคอน อินดัสเทรียล คอนเน็คชั่น จำกัด (มหาชน)
และบริษัทย่อยประกอบธุรกิจการจัดสร้างโรงงานมาตรฐานและคลังสินค้าเพื่อให้เช่าและ/หรือเพื่อขายเมื่อมีโอกาสเหมาะสม
พร้อมกับการให้บริการช่วยเหลือและอำนวยความสะดวกในการเริ่มต้นประกอบการแก่ผู้ประกอบการที่สนใจเข้ามาทำธุรกิจในประเทศไทย
โรงงานและคลังสินค้าของบริษัทและบริษัทย่อยตั้งอยู่ในทำเลที่ไม่ไกลจากกรุงเทพฯ กล่าวคือ
บริษัทมีโรงงานตั้งอยู่ในนิคมอุตสาหกรรมบางปะอิน นิคมอุตสาหกรรมไฮเทค สวนอุตสาหกรรมโรจนะ
นิคมอุตสาหกรรมอมตะนคร นิคมอุตสาหกรรมแหลมฉบัง นิคมอุตสาหกรรมปิ่นทอง
นิคมอุตสาหกรรมชลบุรี (บ่อวิน) นิคมอุตสาหกรรมอมตะซิตี้ นิคมอุตสาหกรรมบางปู
นิคมอุตสาหกรรมนวนคร นิคมอุตสาหกรรมลาดกระบัง และนิคมอุตสาหกรรมอีสเทิร์นซีบอร์ด
และมีคลังสินค้าตั้งอยู่ในเขตอุตสาหกรรมโลจิสติคส์ไทคอน (TICON Logistics Park)
และในศูนย์การขนส่งและคลังสินค้าบริเวณถนนสายกรุงเทพฯ-ชลบุรี (มอเตอร์เวย์) แยกหนองขาม
(Laemchabang Logistics Center)

บริษัทมีบริษัทย่อย 2 บริษัท คือ บริษัท อีโค อินดัสเทรียล เซอร์วิสเซส จำกัด และบริษัท ไทคอน
โลจิสติคส์ พาร์ค จำกัด ซึ่งบริษัทถือหุ้นร้อยละ 99.99 และ 95.00
ของทุนจดทะเบียนของบริษัทย่อย ตามลำดับ โดยบริษัท อีโค อินดัสเทรียล เซอร์วิสเซส จำกัด
ประกอบธุรกิจสร้างโรงงานให้เช่าในนิคมอุตสาหกรรมแหลมฉบัง ส่วนบริษัท ไทคอน โลจิสติคส์
พาร์ค จำกัด ซึ่งเริ่มเปิดดำเนินการในปี 2548 ประกอบธุรกิจสร้างคลังสินค้าเพื่อให้เช่า/ขาย

นอกจากบริษัทย่อยดังที่กล่าวข้างต้นแล้ว บริษัทยังมีการลงทุนในกองทุนรวมอสังหาริมทรัพย์ไทคอน
(TICON Property Fund : TFUND) ซึ่งถือเป็นบริษัทร่วม โดย ณ วันที่ 31 ธันวาคม 2549
บริษัทมีการลงทุนในกองทุนดังกล่าวในสัดส่วนร้อยละ 30.75

ในอดีตที่ผ่านมา บริษัทและบริษัทย่อยมีรายได้ส่วนใหญ่มาจากค่าเช่ารับและค่าบริการ
โดยมีสัดส่วนโดยเฉลี่ยประมาณร้อยละ 72 ของรายได้รวม อย่างไรก็ดีนับตั้งแต่ไตรมาสที่ 2/2548
เป็นต้นไป โครงสร้างรายได้ของบริษัทได้เปลี่ยนไปจากการที่บริษัทมีการขายโรงงานให้ TFUND
ในไตรมาสที่ 2/2548 และ 2/2549 (และมีนโยบายที่จะเสนอขายโรงงานให้แก่ TFUND
อย่างต่อเนื่อง เพื่อใช้เป็นแหล่งเงินทุนหนึ่งของบริษัท) กล่าวคือ รายได้จากการขายโรงงานให้
TFUND
จะเป็นสัดส่วนที่สูงมากเมื่อเทียบกับรายได้รวมของบริษัทและบริษัทย่อยในช่วงเวลาที่เกิดรายการขายดังกล่าว
เนื่องจากการขายโรงงานให้แก่ TFUND ในแต่ละคราวจะเป็นการขายจำนวนหลายโรงงาน
และนอกจากรายได้จากการขายอสังหาริมทรัพย์ให้ TFUND และรายได้จากค่าเช่าและค่าบริการ
ซึ่งมีสัดส่วนสูงที่สุดและรองลงมาเมื่อเทียบกับรายได้รวมตามลำดับแล้ว
บริษัทยังมีรายได้จากการขายอสังหาริมทรัพย์ให้แก่ผู้ซื้อทั่วไปหรือผู้เช่าที่ใช้สิทธิซื้อโรงงานตามเงื่อนไขที่ระบุในสัญญาเช่า

ในปี 2549 บริษัทและบริษัทย่อยมีรายได้จากการขายโรงงานให้แก่ TFUND 1,982 ล้านบาท
รายได้ค่าเช่ารับและค่าบริการ 628.0 ล้านบาท
มีรายได้จากการขายอสังหาริมทรัพย์ให้แก่ผู้เช่า/ผู้ซื้อทั่วไป 259.7 ล้านบาท และมีกำไรสุทธิ
869.2 ล้านบาท ทั้งนี้บริษัทและบริษัทย่อยมีแผนที่จะเสนอขายโรงงานมูลค่าประมาณ 2,000
ล้านบาทให้แก่ TFUND เป็นครั้งที่ 3 ในไตรมาส 3/2550
เพื่อเป็นแหล่งเงินทุนในการขยายธุรกิจของบริษัท

ณ สิ้นเดือนธันวาคม 2549 บริษัทและบริษัทย่อยมีโรงงานที่ให้เช่าและรับรู้รายได้แล้วจำนวน 147
โรงงาน บนพื้นที่ดิน 508.2696 ไร่ คิดเป็นพื้นที่เช่า 344,943 ตารางเมตร
มีโรงงานที่มีสัญญาเช่าแต่ยังไม่ถึงกำหนดรับรู้รายได้จำนวน 21 โรงงาน
มีโรงงานว่างพร้อมให้เช่าจำนวน 19 โรงงาน โรงงานที่อยู่ระหว่างก่อสร้างจำนวน 47 โรงงาน
และมีโรงงานที่อยู่ระหว่างการเตรียมการก่อสร้างจำนวน 28 โรงงาน

บริษัทและบริษัทย่อยมีกำไรสุทธิในรอบ 3 ปีที่ผ่านมา เท่ากับ 291.0 ล้านบาท 680.3 ล้านบาท
และ 869.2 ล้านบาท ตามลำดับ คิดเป็นอัตราเพิ่มโดยเฉลี่ยในช่วงปี 2547 ถึง 2549
เท่ากับร้อยละ 67.2 ต่อปี

บริษัทมีการซื้อที่ดินเพื่อพัฒนาโรงงานเพิ่มขึ้นอยู่ตลอดเวลา
เพื่อรองรับความต้องการเช่าโรงงานที่มีเพิ่มขึ้นอย่างต่อเนื่อง แม้ในช่วงเศรษฐกิจซบเซา
ความต้องการเช่าโรงงานกลับเพิ่มมากขึ้น
เนื่องจากผู้ประกอบการไม่ต้องการเสี่ยงต่อการเป็นเจ้าของสินทรัพย์ในช่วงเวลาที่เกิดความไม่แน่นอนในอุปสงค์ของสินค้าและบริการของตน
รวมถึงความไม่มีเสถียรภาพของอัตราแลกเปลี่ยนด้วย อย่างไรก็ดี ในช่วงเวลาที่เศรษฐกิจขยายตัว
มีการลงทุนเพิ่มมากขึ้น
บริษัทก็จะได้รับประโยชน์จากความต้องการโรงงานเพื่อใช้ในการผลิตมากขึ้นตามไปด้วย

นอกจากโรงงานมาตรฐานที่บริษัทและบริษัทย่อยสร้างเพื่อให้เช่าดังกล่าวข้างต้นแล้ว
บริษัทยังมีคลังสินค้าคุณภาพมาตรฐานสากลพร้อมให้เช่าจำนวน 4 หลัง
และคลังสินค้าที่อยู่ระหว่างการเตรียมการก่อสร้างจำนวน 2 หลัง ซึ่งตั้งอยู่บริเวณถนนสายกรุงเทพฯ
ชลบุรี แยกหนองขาม อีกทั้งยังมีการพัฒนาคลังสินค้าในเขตอุตสาหกรรมโลจิสติคส์ไทคอน (TICON
Logistics park) บริเวณถนนบางนา-ตราด ก.ม.39 ดังที่กล่าวมาแล้ว
ซึ่งอยู่ภายใต้การจัดการของบริษัทย่อย คือ บริษัท ไทคอน โลจิสติคส์ พาร์ค จำกัด

ในเดือนพฤศจิกายน 2549
บริษัทได้ดำเนินการขายหุ้นสามัญเพิ่มทุนให้แก่บุคคลเป็นการเฉพาะเจาะจงจำนวน 107,000,000
หุ้น ราคาหุ้นละ 19 บาท บริษัทได้รับเงินจากการเสนอขายรวมทั้งสิ้น 2,033,000,000 บาท
(ก่อนหักค่าใช้จ่ายที่เกี่ยวข้องกับการเสนอขาย)
การเสนอขายหุ้นดังกล่าวทำให้บริษัทมีทุนชำระแล้วเพิ่มขึ้นเป็น 645,411,928 บาท
และมิได้ทำให้สัดส่วนการถือหุ้นของผู้ถือหุ้นรายใหญ่ของบริษัทเปลี่ยนแปลงไปอย่างมีนัยสำคัญ

ปัจจัยความเสี่ยง

จากการที่ธุรกิจหลักของบริษัทและบริษัทย่อย คือ การสร้างโรงงานและคลังสินค้าเพื่อให้เช่า
โดยที่สัญญาเช่าส่วนใหญ่มีอายุ 3 ปี
บริษัทจึงอาจได้รับผลกระทบจากการที่ลูกค้ายกเลิกสัญญาเช่าหรือไม่ต่อสัญญาเมื่อสัญญาเช่าหมดอายุลง
อย่างไรก็ดี จากอดีตที่ผ่านมาจนถึงปัจจุบัน
บริษัทพบว่าการยกเลิกสัญญาเช่าหรือไม่ต่อสัญญาเช่ามีน้อยมาก
บริษัทและบริษัทย่อยมีอัตราการเช่าโรงงาน (Occupancy rate) โดยเฉลี่ยในแต่ละปีอยู่ที่ร้อยละ
85-90 มาโดยตลอด
โดยโรงงานที่ว่างอยู่ส่วนใหญ่เป็นโรงงานใหม่ที่เพิ่งก่อสร้างเสร็จพร้อมให้เช่าซึ่งจะมีเพิ่มขึ้นอย่างต่อเนื่อง
และส่วนน้อยมากเป็นโรงงานว่างที่ลูกค้าคืนหรือไม่ต่อสัญญาเช่า

ในเดือนมิถุนายน 2545 บริษัทได้มีการออกใบสำคัญแสดงสิทธิเพื่อซื้อหุ้นสามัญของบริษัท
(TICON-W1) จำนวน 22.5 ล้านหน่วย และในเดือนกุมภาพันธ์ 2549
บริษัทได้มีการออกใบสำคัญแสดงสิทธิเพื่อซื้อหุ้นสามัญของบริษัท (TICON-W2) อีกจำนวน 25.618
ล้านหน่วย ซึ่ง ณ วันที่ 31 ธันวาคม 2549 ยังคงเหลือใบสำคัญแสดงสิทธิ TICON-W1 และ
TICON-W2 ที่ยังไม่ได้ใช้สิทธิจำนวนทั้งสิ้น 21,125 หน่วย และ 24,481,300 หน่วย ตามลำดับ
ในการนี้หากผู้ถือใบสำคัญแสดงสิทธิส่วนที่เหลือได้ใช้สิทธิซื้อหุ้นสามัญของบริษัทเต็มจำนวน
ผู้ลงทุนที่ซื้อหุ้นสามัญของบริษัทก็อาจได้รับผลกระทบจาก dilution effect
ทั้งในเรื่องราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง อย่างไรก็ดี
การใช้สิทธิของใบสำคัญแสดงสิทธิทั้งหมดที่เหลืออยู่ดังกล่าวข้างต้นนั้น
ก่อให้เกิดผลกระทบดังกล่าวร้อยละ 3.77

การปรับราคาการใช้สิทธิและอัตราการใช้สิทธิของใบสำคัญแสดงสิทธิตามเงื่อนไขการปรับสิทธิที่ระบุในหนังสือชี้ชวนเสนอขายหลักทรัพย์ของบริษัทในเดือนมิถุนายน
2545
และหนังสือชี้ชวนเสนอขายใบสำคัญแสดงสิทธิให้แก่กรรมการและพนักงานที่ได้รับการคัดเลือกของบริษัทในเดือนกุมภาพันธ์
2549
ในกรณีที่บริษัทมีการเสนอขายหลักทรัพย์ออกใหม่ที่ให้สิทธิในการซื้อหรือแปลงสภาพเพื่อซื้อหุ้นสามัญ
ต่อผู้ถือหุ้นเดิมและ/หรือต่อประชาชนทั่วไปในอนาคต
วิธีการปรับสิทธิดังกล่าวอาจไม่สามารถชดเชยสิทธิประโยชน์ของผู้ถือใบสำคัญแสดงสิทธิได้อย่างครบถ้วน
เนื่องจากสูตรการคำนวณการปรับสิทธิคำนึงถึงเพียงราคาหลักทรัพย์แปลงสภาพที่ออกใหม่ ณ
วันปรับสิทธิเท่านั้น มิได้คำนึงถึงมูลค่าตามเวลาของหลักทรัพย์แปลงสภาพแต่อย่างใด

นโยบายการจ่ายเงินปันผล

บริษัทมีนโยบายจ่ายเงินปันผลไม่ต่ำกว่าร้อยละ 40 ของกำไรสุทธิ อย่างไรก็ดี
การพิจารณาจ่ายเงินปันผลจะขึ้นอยู่กับผลการดำเนินงาน ฐานะการเงิน และปัจจัยอื่น ๆ
ที่เกี่ยวข้องในการบริหารงานของบริษัท